酬胡侍講先生見寄
作者：司馬光
朝代：宋

paragraphs: 后王命天官，考績弊群吏。
屬曹省閥閱，專職米鹽事。
賤生偶承乏，竊祿聊自庇。
才力困不逮，慘慘日憂惴。
賴依僚友賢，剸裂沛餘地。
自知雖寄名，不足繫軒輊。
先生喜誘掖，貽詩極襃賁。
誰云歲杪寒，面熱汗沾漬。
非不悅子道，駑鈍力難致。
常恐負吹噓，終爲重言累。